Агенцијата за заштита на правото на слободен пристап до информациите од јавен карактер врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Граѓанска иницијатива Охрид SOS, поднесена против Општина Охрид, по предметот Барање за пристап до информации од јавен карактер, на 07.12.2022 година, го донесе следното

**Р Е Ш Е Н И Е**

1. Жалбата изјавена од Граѓанската иницијатива Охрид SOS, поднесена против Општина Охрид, заведена во Агенцијата под бр.08-299 на 25.11.2022 година, по предметот Барање за пристап до информации од јавен карактер, **СЕ УВАЖУВА**.
2. **Предметот се враќа на повторно постапување пред првостепениот орган, во делот од Барањето под точка 1.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Граѓанската иницијатива Охрид SOS, како што е наведено во Жалбата на 18.10.2022 година преку електронска пошта поднело Барање за пристап до информации од јавен карактер до Општина Охрид, со кое побарало по е-маил да му се достават следните информации:

 “**1.** Детална листа на легализирани безправно изградени објекти согласно Законот за постапување со безправно изградени објекти од стапувањето во сила на законските измените на 07.08.2021 г. до денес.

 За секој од бесправно изградените објекти кои се стекнале со легален статус, да се наведе:

1. Катастарска парцела и катастарска општина
2. Намена и квадратура на објектот
3. Број на мислење издадено од МЖСПП и
4. Број на мислење издадено од ЈУНПГ (за објектите кои се наоѓаат во границите на НП Галичица).
5. Од стапувањето во сила на законските измените на Законот за постапување со бесправно изградени објекти на 07.08.2021 г. до денес:
	1. Колку барања за легализација се поднесени до службите на Општина Охрид?
	2. Кога се изградени објектите за кои се поднесени барањата за легализација?
	3. Колку од нив биле претходно одбиени согласно Законот за постапување со бесправно изградени објекти?
	4. За колку од нив претходно имало решение за отстранување?
	5. Колку од нив се наоѓале во подрачје опфатено со урбанистички план?
	6. Колку од нив завршиле со решение за утврдување на правен статус на бесправен објект (легализација), а колку од нив се до сега одбиени?“

Постапувајќи по ова Барање, Имателот на информации на 07.11.2022 година донел Решение Уп1 бр.03-788, со кое се уважува барањето за слободен пристап до информации од јавен карактер на барателот Охрид СОС. Во образложението на Решението е наведено: “...Постапувајќи по барањето за слободен пристап до информации од јавен карактер на барателот, се побара одговор од секторот за урбанизам ....во кој известија дека согласно последните законски измени на предметниот закон не се однесува на нови барања, односно се однесува само за продолжување на рокот за решавање на веќе започнатите постапки за уште пет години. По што се изготви ова решение чиј составен дел е одговорот од секторот...“.

Незадоволен од наведеното Решение, Барателот на информацијата, на 25.11.2022 година поднесе Жалба до Агенцијата, заведена во архивата на Агенцијата под бр.08-299. Во Жалбата е наведено:“...Со решение со Уп. број 03-788 од 07.11.2022 добивме одговор со кој барањето за информација се уважи, но информацијата не беше доставена. Образложението дадено од службите имаше значење само за точка 2 од барањето. Со оглед на тоа, на 08.11.2022, согласно член 24 од законот **побаравме одговорот да се комплетира и да се одговори на бараните информации од точка 1.** На 21.11.2022 ни беше доставен проследен одговор од Секторот за урбанизам при Општина Охрид со бр. 20-14516/5 од 15.11.2022 со кое барањето се одбива согласно член 6 став (2) (најверојатно се мисли на став (1) точка 2 од Законот за слободен пристап до информации од јавен карактер. Повикувањето на заштитата на лични податоци го сметаме за правно неосновано. Имено, информациите кои ги бараме се однесуваат на броеви на документи и катастарски парцели, а не на документи во кои би можела да има лични податоци...тие податоци се во врска со постапки на спроведена легализација што несомнено го засега јавниот интерес...“

Агенцијата со електронски допис бр.08-299 од 25.11.2022 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации до Агенцијата на 01.12.2022 година достави Одговор на жалба бр. Уп. 03-788 од 01.12.2022 година. Во Одговорот е наведено : “...Постапувајќи по барањето за слободен пристап до информации од јавен карактер на барателот, се побара одговор од секторот за урбанизам, кој со допис бр.20-14516/3 од 31.10.2022г доставија одговор на барањето, по кој се изработи решение кое се достави до барателот. Незадоволен барателот преку мејл достави барање за дополнување на одговорот, по што се побара дополнителен одговор од секторот кој достави одговор ... во кој известија дека секторот не е во можност да ги достави бараните информации од причина што управните постапки по предметите имаат лични податоци кои се заштитени по закон. Овој одговор се достави до барателот, кој незадоволен од одговорот на општината изјави жалба која се достави до секторот за урбанизам и од каде укажаа дека се повикуваат на член 6 став 1 алинеја 4, односно дека предметите се суште во постапка и поради тоа не може да бидат доставени информациите до барателот...“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, и предметот го врати на повторно постапување пред првостепениот орган во делот од Барањето под точка 1** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека имателот на информации не постапил согласно одредбите од Законот за слободен пристап до информации од јавен карактер, со тоа што не му го доставил во целост одговорот на бараната информација.

Во конкретниот случај, Имателот на информации постапувајќи по Барање на Барателот донел Решение со кое го уважува барањето на барателот, но до барателот доставува нецелосен одговор односно доставува одговор само под точка 2 од Барањето. Што се однесува за точка 1 од Барањето, Имателот на информации се повикува на член 6 став 1 точка 2 од Законот за слободен пристап до информации од јавен карактер односно на личен податок чие откривање би значело повреда на заштита на личните податоци.

Што се однесува до наводите во Одговорот на жалба дека: ..“ секторот за урбанизам се повикуваат на член 6 став 1 алинеја 4, односно дека предметите се суште во постапка и поради тоа не може да бидат доставени информациите до барателот, Агенцијата му укажува на имателот на информации дека, информација од документ што е во постапка на подготовување и се уште е предмет на усогласување кај имателот на информации, чие откривање би предизвикало погрешно разбирање на содржината, беше исклучок со Законот за слободен пристап до информации од јавен карактер („Сл.Весник на РСМ“ бр.13/2006, 86/2008, 6/2010, 42/214, и 55/2016), кој веќе не во сила, и должен е Имателот на информации да постапува согласно новиот Законот за слободен пристап до информации од јавен карактер (“Службен весник на Република Северна Македонија“ бр. 101/2019).

Додека, другиот основ по кој Имателот на информации не му ја доставува бараната информација, повикувајќи се на личен податок, Агенцијата му укажува на Имателот на информации дека согласно член 6 став 4 од исиот Закон, може да овозможи делумен пристап со анонимизирање на личните податоци доколку ги има.

Имателот на информации е должен да постапува правилно по барањето за пристап до информации со тоа што и правилно ќе го спроведе Законот за слободен пристап до информации од јавен карактер.

Агенцијата му укажува на Имателот на информации дека во иднина доколку одговорот на бараната информација треба да биде содржан во самото образложение на решението, а не како во случајот да ги доставува дописите од другите сектори/одделенија како прилози на решението.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчева**